Bybelskool » Wat gebeur ná die dood met mense wat nie in Christus glo nie? – 2 Petrus 2:1-10
Maar daar was ook vals profete onder die volk Israel, en so sal daar ook onder julle vals leraars kom. Hulle sal dwaalleer oor God insmokkel, en selfs draai teen hulle Eienaar wat hulle gekoop het. Hulle hoop om met hulle dwaalleer alles te vernietig, maar só bring hulle 'n skielike vernietiging oor hulleself. Baie mense sal agter hulle aanloop op hulle wilde paaie, en hulle sal veroorsaak dat mense sleg praat van die enigste ware Pad. In hulle gejaag na rykdom sal hulle julle uitbuit met stories wat hulle uit die duim suig. Maar hulle vonnis, waarop God lankal besluit het, wag om uitgevoer te word. Ja, hulle vernietiging wag. Julle weet mos: God het selfs die engele nie gespaar toe hulle gesondig het nie. Hy het hulle na die onderwêreld toe gestuur en hulle in donker tronkselle laat hou vir die oordeel. Hy het ook die wêreld van lank gelede nie gespaar nie, maar slegs vir Noag en sy gesin van sewe bewaar. Noag het gepreek oor hoe mense reg voor God moet lewe en oor hoe Hy regverdig straf. Toe het God die hele wêreld vol goddelose mense met 'n vloed vernietig. Later het Hy die stede Sodom en Gomorra tot as verbrand en hulle totaal vernietig. Hy het hulle 'n voorbeeld gemaak van wat met goddelose mense gaan gebeur. En tog het God vir Lot gered, 'n man wat reg voor God gelewe het. Lot was siek en sat van die wilde leefstyl van mense wat hulle aan geen wette steur nie. 'n Mens kan jou dit indink: Vir iemand wat reg voor God gelewe het, moes dit 'n marteling wees om tussen hulle te bly en dag vir dag soveel van hulle gruweldade te aanskou en aan te hoor. Die Here weet om dié mense wat naby aan Hom leef, uit beproewing en swaarkry te red, maar om dié wat 'n verkeerde lewe lei, te straf en vir die oordeelsdag te bêre. Hy gaan veral húlle straf wat toegee aan die vuil begeertes van hulle natuurlike drange en wat geen respek vir gesag het nie. (NLV)
1. Petrus skets 'n ontstellende prentjie van die vernietigende effek van dwaalleringe op die mensdom. Wat leer die twee verhale van die oordeel oor die engele in die tyd van Noag en die oordeel oor die mense van Sodom en Gomorra in die tyd van Lot jou van God se reaksie op sonde? Hoe beïnvloed dit jou denke oor God? En oor dwaalleringe?
2. Die evangelie van die gedeelte is dat die Here op twee maniere reageer op dwaling. Hy red dié wat naby Hom leef. Hy straf dié wat 'n verkeerde lewe lei. Watter troos is daarin vir jou? Wat vra dit van jou?
3. Lees die verse later vandag weer om jou te herinner dat God dié red wat naby Hom leef. Wy jouself opnuut toe aan die Here.
4. Jy kan later vanaand die gedeelte weer lees in die konteks van 2 Petrus 2 sowel as my bydrae daaroor: 2 Petrus 2 – Wees versigtig vir vals profete en leraars.